**מערך הספריות והמידע** של אוניברסיטת בר-אילן הוא אוסף של ספריות ואוספים נוספים המרכיבים את הספרייה האקדמית של האוניברסיטה. המערך מורכב מכ-20 ספריות בסדרי גודל שונים (ספריות פקולטטיביות, ספריות מחלקתיות וספריות של מכוני מחקר). באוסף המערך כמיליון ספרים, אלפי כתבי עת, כתבי יד וחומרים נוספים.

מערך הספריות חבר בקונסורטיום מלמ"ד המשותף לאוניברסיטאות, המכללות האקדמיות בישראל ומספר מכוני מחקר נוספים.

טקס חנוכת בניין הספרייה המרכזית ע"ש וורצוויילר, אוקטובר 1967. בגזירת הסרט מתכבדים נשיא המדינה זלמן שזר והרב יוסף לוקשטיין

ספריות המערך
------------

הערה: הרשימה כוללת רק את הספריות העיקריות, ע"פ חלוקה לפקולטות. בחלק מהפקולטות קיימות הן ספרייה פקולטטיבית והן ספריות עצמאיות של מחלקות.

* מטה (מנהלה, קיטלוג ומיון, מיחשוב, השאלה בין-ספרייתית, יחידה לספרים נדירים, הפקדת עבודות גמר ועוד)
* הספרייה למדעי היהדות של הפקולטה למדעי היהדות
	+ הספרייה להיסטוריה כללית ומזרח תיכון
* הפקולטה למדעי הרוח
	+ ספריית ספרויות ובלשנות אנגלית
	+ הספרייה למדעי המידע
	+ הספרייה למוזיקה - הספרייה הגדולה בתחומה בישראל
	+ הספרייה לשפות ותרבויות
	+ הספרייה לפילוסופיה
* ספריית הפקולטה למדעי החברה
	+ הספרייה לכלכלה ומנהל עסקים
	+ הספרייה לפסיכולוגיה
* הספרייה למדעי החיים של הפקולטה למדעי החיים
* הפקולטה למדעים מדויקים
	+ הספרייה לכימיה ופיזיקה
	+ הספרייה למתמטיקה ומדעי המחשב
* ספריית הפקולטה למשפטים
* ספריית הפקולטה להנדסה
* ספריית הפקולטה לרפואה (קמפוס צפת)
* ספריית הפקולטה לחינוך (כולל מרכז פדגוגי-טכנולוגי, עד 2010: מכון פדגוגי)
* המכון הגבוה לתורה (יחידה עצמאית)
	+ ספריית בית המדרש
	+ ספריית המדרשה לנשים

בנוסף, משרת המערך מספר ספריות קטנות נוספות: ספריות סמינריוניות, ספריות של מכוני מחקר ועוד.

בניין הספרייה המרכזית
---------------------

בניין הספרייה המרכזית ע"ש וורצוילר באוניברסיטת בר-אילן הוא בתכנונו של האדריכל אריה אלחנני בשיתוף ניסן כנען.

הבניין בן חמש הקומות מכיל את אוסף הספרים המרכזי של האוניברסיטה. מפלס הכניסה הראשי מצוי באמצע הבניין (קומה 3) ומוביל אליו גשר מהכיכר שבחזית הבניין. גשר זה עבר מעל לבריכת מים, שבוטלה במהלך השנים בשל בעיות אחזקה. במבואת הכניסה מוצגים על פי רוב ספרים נדירים וכן יצירות אמנות שונות. במפלס זה מצויים מרבית משרדי הספרייה, אולם ההשאלה והקטלוגים.

שתי הקומות העליונות בבניין מכילות את אולם הקריאה למדעי היהדות ואת הספרייה ללימודי מידע, כשבמרכז חלל גבוה המואר בתאורה טבעית כפולה - החודר מבעד ל-16 פירמידות זכוכית, בדומה לתאורה באולמות הקריאה.

בקומות התחתונות מצויים אולמות נוספים, ובהם "ספריית המדף הפתוח" הכוללת למעלה מחצי מיליון ספרים בנושאים שונים ו"מדף כתבי העת" ובו אלפי כתבי עת, ספריית מרכז רנה קוסטה ללימודי יידיש, הארכיון לחקר הציונות הדתית ע"ש יונה קירשנבאום, משרדי מחלקת הרכש וחדר הספרים הנדירים.

בניין הספרייה תוכנן על בסיס מודולרי של 1.40 מטר. עמודי הבניין ניצבים במיפתחים של חמישה מודולים, שהם 7 מטר.

בשנים 2009–2010 נבנתה לבניין מעלית נוסעים חיצונית. ב-2019 הוכרז המבנה כמבנה לשימור בדרגה ב'.

קיטלוג ומיון
------------

קיטלוג הפריטים נעשה בעבר באמצעות תוכנת אל"ף 500 ומאז 2019 באמצעות עלמא כאשר הפריטים בכל הספריות, מלבד הספרייה למשפטים, רשומים יחד בקטלוג המאוחד ("ברקט"). הקיטלוג נעשה בהתאם לכללי הקיטלוג האנגלו-אמריקאים (תחילה לפי המהדורה הראשונה ובהמשך לפי כללי המהדורה השנייה AACR2) והחל מיולי 2014 לפי כללי תיאור משאב וגישה (RDA). פעולות הקיטלוג והמיון של כל הספריות, מלבד הספרייה למשפטים, נעשות במרוכז במחלקת הקיטלוג והמיון בספרייה המרכזית.

מיון הספרים נעשה לפי מספר שיטות מיון שונות, בהתאם לצרכיה של כל ספריית משנה. עיקר המיון נעשה בשיטת דיואי, ומדעי היהדות ותחומים קרובים (כמו ארץ ישראל ועברית) ממוינים לפי גרסה מקומית של שיטת שלום. בספרייה למוזיקה נעשה שימוש בשיטת ספריית הקונגרס, בספרייה למשפטים נעשה שימוש בשיטה שהייתה מקובלת בספרייה למשפטים של אוניברסיטת הרווארד בעת הקמת הספרייה, בספרייה לפיזיקה נעשה שימוש בשיטה שפותחה באופן מקומי ובספרייה למתמטיקה ומדעי המחשב נעשה שימוש בשיטות נוספות.

בשנים 1985‏-2005 עסקה יחידת המיפתוח של הספרייה המרכזית ביצירת מפתח למוספים ספרותיים בעברית במסגרת המפתח למאמרים בעברית ("מפתח חיפה").

לקריאה נוספת
------------

* אילנה צור בן-מאיר, "הספריות - משנות החמישים של המאה העשרים לשנות האלפיים", בתוך: **אוניברסיטת בר-אילן - מרעיון למעש** - כרך א: אבני דרך ותולדותיהן של מחלקות, עמ' 154–171. רמת-גן : הוצאת אוניברסיטת בר-אילן, (תשס"ו). ISBN 9652263214 ‏

קישורים חיצוניים
----------------

ויקישיתוף מדיה וקבצים בנושא **מערך הספריות והמידע** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* 
* מיכאל יעקובסון: סקירה אדריכלית על בניין הספרייה המרכזית באוניברסיטת בר-אילן, באתר 'חלון אחורי', 10 בספטמבר 2022
* חדר הספרים הנדירים ע"ש הרברט ברמן באוניברסיטת בר-אילן, כתבת וידאו בערוץ "מדע וטכנולוגיה" המשותף לעיתון הארץ ואוניברסיטת בר-אילן

הערות שוליים
------------

1. ↑  ד"ר חגי חריף, **פירות האילן - אוניברסיטת בר-אילן - אלבום היובל הראשון**, אוניברסיטת בר-אילן
2. ↑  איחוד שהושלם ב-2023 בין הספרייה לספרות שהייתה משותפת למחלקה לספרות עם ישראל שבפקולטה למדעי היהדות ומחלקה לספרות משווה שבפקולטה למדעי הרוח ובין הספרייה לבלשנות וספרות אנגלית שבפקולטה למדעי הרוח.
3. ↑  יעלה דרור ומיטל שמחי-נג'אתי, הגדולה ביותר (הקישור אינו פעיל), b@r-ilan - עיתון האינטרנט של אוניברסיטת בר-אילן. (אורכב 21.09.2016 בארכיון Wayback Machine)
4. ↑  נוצרה כתוצאה מאיחוד הספרייה לערבית, הספרייה לצרפתית והספרייה לתרגום וחקר התרגום ונקראה מאז האיחוד ועד 2022 "הספרייה לערבית, צרפתית, לימודי מזרח אסיה, תרגום וחקר התרגום"
5. ↑  הספרייה משרתת גם את המחלקה למחשבת ישראל שבפקולטה למדעי היהדות שהייתה עד 2012 מגמה במחלקה לפילוסופיה.
6. ↑  ליאת וינטר, המעבר הגדול (הקישור אינו פעיל), b@r-ilan - עיתון האינטרנט של אוניברסיטת בר-אילן.
7. ↑  ילקוט הפרסומים 8339, 14 ביולי 2019, עמוד 12779, באתר משרד המשפטים.